UBERA ARANZETA (EH Bildu, 2016-02-05):
Lehenik eta behin, eskertu emandako erantzuna.
Baina, eskertzen dizudan bezala ere, esan: Aipatu duzu, zure txanda hasi duzunean, berriro natorrela galdera honekin. Baina, nik dakidanez, lehenengo aldia eta bakarra gaur izan da zuregana natorrela gai honekin. Eta, egia esan, tristuraz entzun dut zure erantzuna, zeren beste erantzun bat espero nuen.
Orain arte, Osasun Saileko arduradunak eman didaten erantzun berbera entzun dut eta, egia esan, beste gauza bat espero nuen. Berriro ere baloiak kanpora; berriro ere ardurak beste batzuen teilatuetan. Eta ardura ez dela zuena, baizik eta langileen eta enpresen arteko kontu bat dela.
Nik badakit zuek hitzarmena ez duzuela sinatzen. Eta ez da gure asmoa ere langileen eta enpresen arteko harremanetan sartzea. Baina, Toña jauna, patronala zuek zarete. Zerbitzu horren ardura, zerbitzu horren ardura nagusia zuena da. Gobernu honena da. Soilik Gobernu honek egiten duena da... soilik ez; egiten duena da zerbitzu hori eskaintzeko esleipen bat egiten du eta enpresa bat kontratatzen du. Beraz, pentsatzen dut Gobernuak asko duela egiteko, eta asko eragin dezakeela. Zeren, noren eskuetan dago? Gobernu honengan. Pasatzen dena da Gobernu honek utzikeria egiten duela. Beste aldera begiratzen du.
Zerbitzua behar den bezala eskaintzea, zerbitzu horretan behar den bezala eskaintzeko behar diren bitarteko guztiak, langileen lan baldintzak duinak direla, baliabide guztiak dituztela, ardura Gobernuarena da. Eta gezurra da; gezurra da, zeren jada nahiko aspertua nago entzuten ikuskaritza dagoela, jarraipena dagoela... Zer ikuskaritza? Zer jarraipena? Ikusten ari gara.
Bai, bai, esaten duzu egiten direla, baina badakigu ikuskapenak, jarraipena, nola egiten den. Eta hemen egiten dena da, behin kontratazioa ematen denean, ez da behar den bezala, ez dago jarraipenik, ez dago segimendurik zerbitzua behar den bezala eskaintzen dela. Ez dago. Ez dago. Eta sektorea, benetan, egoera penagarrian dago. Eta kalitatea, askotan, bermatzen da langileen profesionaltasunari esker. Eta ez Gobernu honek ahalbidetzen dituen baliabideei esker.
Eta bada garaia, benetan, Gobernu honek errespontsabilitatez, arduraz jokatzeko, erantzukizunaz jokatzeko eta zezenari adarretatik eusteko. Eta hor, zuek, kontratazioekin, hor aldatu behar da. Esleipenetan aldatu behar da. Finantziazioa aldatu behar da. Eta ez soilik bakarrik lagundu. Zerbait gehiago espero dugu zuengandik, zerbait gehiago. Laguntzarekin ez da nahikoa, ez behintzat orain arte eman den laguntzarekin.
Eta iruditzen zait jarrera hori aldatu beharra dagoela, aldatu beharra dagoela, bestela nola uler daiteke mahai hori urtebete eta erdiko atzerapenarekin hastea. Iruditzen zait hor beste jarrera proaktiboago batekin jokatu izan balu Gobernuak, gauzak beste modu batera egongo lirateke momentu honetan.
Zeren azkenean dirua zuek manejatzen duzue, finantziazioa zuek bideratzen duzue. Eta kontratazioak nola egiten diren, zer baldintza teknikorekin, zer eskaintza ekonomikorekin, hori zuek ezartzen dituzue irizpide guztiak.
Beraz, hor lan handia dago egiteko eta hori Gobernuaren lana da, eta ez enpresen eta langileen arteko lana. Beraz, espero dut oraingo bigarren txanda honetan beste erantzun bat emango didazula, zeren bestela gu ere pentsatzen hasi beharko gara beste neurri batzuetan Gobernu honekiko sektore honetan.
Eskerrik asko.